《大漠行》
唐代·胡皓

单于犯蓟壖，虏骑略萧边。南山木叶飞下地，

北海蓬根乱上天。科斗连营太原道，鱼丽合阵武威川。

三军遥倚伏，万里相驰逐。旌旆悠悠静潮源，

鼙鼓喧喧动卢谷。穷徼出幽陵，吁嗟倦寝兴。

马蹄冻溜石，胡毳暖生冰。云沙泱漭天光闭，

河塞阴沉海色凝。崆峒北国谁能托，萧索边心常不乐。

近见行人畏白龙，遥闻公主愁黄鹤。阳春半，岐路间；

瑶台苑，玉门关。百花芳树红将歇，二月兰皋绿未还。

阵云不散鱼龙水，雨雪犹飞鸿鹄山。山嶂绵连那可极，

路远辛勤梦颜色。北堂萱草不寄来，东园桃李长相忆。

汉将纷纭攻战盈，胡寇萧条幽朔清。韩昌拜节偏知送，

郑吉驱旌坐见迎。火绝烟沉左西极，谷静山空右北平。

但得将军能百胜，不须天子筑长城。